Imamul Selcin Ali (37 ani) păstoreşte comunitatea musulmană din Independenţa, comuna în componenţa căreia intră satul Fântâna Mare (fost Başpunar), locuit în totalitate de etnici turci şi tătari.

Auzul veştii că un bucureştean a îngropat porci pe terenul unde urmează să fie ridicată marea moschee de lângă Romexpo, l-a întristat pe preotul musulman. Imamul i-a adresat pe Facebook un mesaj de pace, frăţie şi prietenie, în care spune că se va ruga pentru fratele său român creştin.

„Pacea si binecuvantarea Creatorului fie asupra tuturor oamenilor de pe pamant!

Omul, fiul lui Adam, conform celor trei religii monoteiste, a fost creat intr-un mod PERFECT... Creatia Creatorului (Allah, Dumnezeu, God, Yahve) a fost desavarsita si i-a acordat Omului (fiul lui Adam) un privilegiu aparte. Creatorul, Bunul Dumnezeu, Bunul Allah a creat cerurile, pamantul, soarele, luna, ca sa se «puna» in slujba omului. Toti oamenii, intr-un fel sau altul, fie ca vor sau nu, fie ca accepta sau nu, sunt FRATI.

De ce, OMULE, lovesti in mine? De ce lovesti in noi? De ce, OMULE, incerci sa agiti spiritele aruncand acele animale in locul in care va fi viitorul lacas de cult al Comunitatii Musulmane Bucuresti? Poate ca, referitor la istorie, ai dreptate. Noi, musulmanii din Romania, suntem cetateni romani. Si sunteti FRATII nostri. Si traim in aceeasi tara draga si frumoasa: ROMANIA.

Cu ce am gresit noi, OMULE, fata de tine? ISTORIA, stim cu totii, cateodata, nu este perfecta, dar nimeni nu poate fi condamnat pentru faptele altora. Cum nici eu nu te condamn pe tine, OMULE, pentru ca esti creatia Creatorului, Bunului Dumnezeu, Bunului Allah, Bunului God, Bunului Yahve.... OMULE, ai fost creat PERFECT... esti fratele nostru, esti fratele meu... Si ma voi ruga pentru tine... FII BINECUVANTAT, OMULE!...“

Imamul Selcin Ali (foto) este cel care a luat atitudine publică şi faţă de Traian Băsescu, care a stârnit controversa în jurul marii moschei. Declarându-se mândru că este român, imamul l-a întrebat pe Băsescu: „Cu ce am greşit noi, de ne băşcăliţi atâta? Niciodată nu am cerut nimic, suntem loiali României“.

Centrul musulman, locaş de învăţătură, nu de propagandă fundamentalistă

Prezentat în premieră de „Adevărul“, centrul social-religios al Muftiatului Cultului Musulman din România va fi ridicat în termen de 3 ani pe un teren de 11.000 metri pătraţi, situat lângă Romexpo, atribuit de Guvern la finele lunii mai. Prin hotărâre de Guvern, Executivul dădea astfel comunităţii musulmane terenul ce fusese în folosinţa RAAPPS, pe care regia intenţionase să-l înstrăineze către companii imobiliare.

Pe terenul aflat pe Bulevardul Expoziţiei din Bucureşti, cu o valoare de inventar de 17,2 milioane lei, Muftiatul va ridica un centru spiritual grandios, care să cuprindă o mare moschee, o bibliotecă, săli de curs pentru două clase de copii şi o cantină socială pentru nevoiaşi de orice religie. Moscheea de la Bucureşti va avea o capacitate de 1500 persoane, aproape dublu faţă de moscheea Carol I din Constanţa.

Sălile de curs vor găzdui şcoala de weekend a copiilor musulmani, care să înveţe ABC-ul religiei de la un „duhovnic“ adus de Muftiat. La bibliotecă vor fi volume ştiinţifice şi religioase autorizate, de unde tineretul să îşi ia cunoştinţele corecte despre Islam. Muftiatul doreşte astfel să contracareze existenţa moscheilor ilegale care se înfiinţează în Capitală. La construirea centrului va contribui substanţial statul turc, care va oferi suma de 3 milioane euro.

„Am spus că dorim să construim cea mai mare moschee dintr-o capitală europeană, cu excepţia Istanbulului, tocmai pentru a ne arăta preţuirea faţă de România. România este ţara noastră, acesta este poporul nostru, românii sunt fraţii noştri. Nu am vrut să ne construim moscheea pe banii contribuabilului român, aşa că am apelat la statul turc pe care ne puteam baza, ca de fiecare dată, cu încredere“, explică muftiul.

Liderul comunităţii musulmane respinge ideea că aici se va face propagandă fundamentalistă, spunând că tocmai acesta a fost scopul acestui locaş, de combatere a prozelitismului religios dat de interpretarea greşită a Coranului. „Nu va fi nicio universitate teologică, nu înţelegem de unde a ieşit acest număr de 6.000 studenţi, nu sunt în toate centrele universitare din Balcani atâţia studenţi. Este vorba doar despre cele două clase de sâmbătă şi duminică, pentru copii“, precizează muftiul.

În Bucureşti trăiesc 10.000 musulmani, care au la dispoziţie 4 moschei. Numărul musulmanilor s-a dublat în ultimii ani în Capitală, prin venirea unor investitori, oameni de afaceri, tineri la studii sau prin mariaj.. „Strămoşii noştri au luptat pentru România în cele două Războaie, au fost eroi ai acestui popor. Unchiul meu este martir din cel de-al Doilea Război Mondial, a murit pe front. Noi ne plătim taxele, ca orice cetăţean de rând, avem dreptul la lăcaşuri de cult“, a mai spus muftiul Iusuf Murat.

Vă mai recomandăm

Cea mai mare moschee din Europa creştină se ridică la Bucureşti. Detaliile unui proiect uriaş, fără „propagandă fundamentalistă“

Fascinanta istorie a turcilor şi tătarilor din România: de la stăpânii Dobrogei otomane la supuşii unei ţări ortodoxe

Muftiul Iusuf Murat, liderul musulmanilor din ţara noastră: „Înainte de toate sunt român“

Iusuf Murat, muftiul Cultului Musulman din România: „Sunt fiu de cioban din Poarta Albă şi păstor al comunităţii mele. Şi profeţii noştri au fost păstori“

Muftiul Iusuf Murat: „În România există mai multe moschei neautorizate“. Parlamentarii constănţeni vor modificarea legii de organizare a cultelor

EXCLUSIV Istoricul de talie mondială Kemal Karpat, fost consultant la Casa Albă: „Islamului îi lipseşte un Vatican al lui“

Extremistul Băsescu. De ce şi-a schimbat radical discursul de la „Mulţumim musulmanilor pentru respectul arătat românilor!“ la „Muftiule, ciocul mic!“

Klaus Iohannis, cină cu musulmanii. Muftiul Iusuf Murat: „Dacă marea moschee reprezintă un minim risc la adresa siguranţei, eu retrag proiectul“

Război total între musulmani şi Băsescu, de la marea moschee din Bucureşti: „Strămoşii noştri au luptat în războaie pentru România, nu suntem talibani“